陪狄員外早秋登府西樓因呈院中諸公
作者：岑參
朝代：唐

paragraphs: 常愛張儀樓，西山正相當。
千峰帶積雪，百里臨城牆。
煙氛掃晴空，草樹映朝光。
車馬隘百井，里閈盤二江。
亞相自登壇，時危安此方。
威聲振蠻貊，惠化鍾華陽。
旌節羅廣庭，戈鋌凜秋霜。
階下貔虎士，幕中鵷鷺行。
今我忽登臨，顧恩不望鄉。
知己猶未報，鬢毛颯已蒼。
時命難自知，功業豈暫忘。
蟬鳴秋城夕，鳥去江天長。
兵馬休戰爭，風塵尚蒼茫。
誰當共攜手，賴有冬官郎。